b'\n_START_ARTICLE_\nVeljo Kuusem\xc3\xa4e\n_START_PARAGRAPH_\nVeljo Kuusem\xc3\xa4e (s\xc3\xbcndinud 8. septembril 1947 Martna vallas, L\xc3\xa4\xc3\xa4nemaa) on eesti kergej\xc3\xb5ustiklane._NEWLINE_L\xc3\xb5petas 1966 Haapsalu 1. keskkooli, \xc3\xb5ppinud Tallinna Pedagoogilise Instituudi Kehakultuuri teaduskonnas. Kergej\xc3\xb5ustikku harrastas aastast 1961 Haapsalu spordikoondises Einart Proosi suunamisel, tuli 1965 kettaheites N\xc3\xb5ukogude Liidu noortemeistriks, oli 1966 Euroopa juunioride m\xc3\xa4ngudel 5. Tallinnas. Treenis Heino Lipu juhendamisel._NEWLINE_P\xc3\xbcstitas 1971 kettaheites N\xc3\xb5ukogude Liidu rekordi 63.70 (Euroopa hooaja edetabeli 10. tulemus) ja tuli 1974 N\xc3\xb5ukogude Liidu meistriks. Eesti meistriv\xc3\xb5istlustel v\xc3\xb5itnud 1967\xe2\x80\x931978 kettaheites 5 kulda, 2 h\xc3\xb5bedat ja 3 pronksi ning kuulit\xc3\xb5ukes h\xc3\xb5beda ja pronksi, talvistel meistriv\xc3\xb5istlustel kettaheites 1 kulla, h\xc3\xb5beda ja pronksi ning kuulit\xc3\xb5ukes pronksi._NEWLINE_Parandanud 1969\xe2\x80\x931977 6 korral Eesti kettaheiterekordit (58.50 \xe2\x80\x93 64.54). Isiklik kuulit\xc3\xb5ukerekord 17.14 (1978). Meistersportlane (1968), suurmeister (1971). Kuulunud 31 korda Eesti koondisse, v\xc3\xb5istelnud ka N\xc3\xb5ukogude Liidu koondises. Kuulunud D\xc3\xbcnamosse.'